Agoa sal ‘oukei’ wees, sê DaviesRob Davies, minister van handel en nywerheid Foto: Departement van handel en nywerheid Rob Davies, minister van handel en nywerheid, het Vrydag gesê die Amerikaanse handelsverteenwoordiger het hom verseker dat die dreigende opskorting van Suid-Afrika uit Agoa-voordele opgehef sal word sodra ŉ ooreenkoms op uitstaande sake bereik word. Michael Froman het Davies Donderdag gebel voor pres. Barack Obama se brief aan die speaker van die Nasionale Vergadering, Baleka Mbete, waarin hy ŉ waarskuwing uitreik oor die moontlike opskorting van Suid-Afrika uit die Amerikaanse Wet op Groei en Geleenthede in Afrika (Agoa)- handelsooreenkoms. Davies het Vrydag tydens ŉ dringende perskonferensie gesê onderhandelinge vind plaas tussen Suid-Afrika en Amerikaanse verteenwoordigers. “Ons glo ons is naby,” het hy gesê. Hy het toegegee dat onderhandelinge langer as wat aanvanklik verwag is, voortduur, en dat dit nie maklik is nie. Hy het gesê die vraag oor invoere van vleis en pluimvee uit Amerika na Suid-Afrika wat nie geraak word deur siektes soos voëlgriep of malkoeisiekte nie, is gefinaliseer. Die enigste uitstaande kwessies is salmonella-besmetting van vleis en ŉ uitgangsklousule wat die vervaldatum van ooreenkomste betref. Lees alle vorige berigte oor Agoa op Maroela Media.